Κανονισμός (ΕΚ) αριθ. 642/2004 της Επιτροπής της 6ης Απριλίου 2004 όσον αφορά τις απαιτήσεις ακρίβειας για τα δεδομένα που συλλέγονται δυνάμει του κανονισμού (ΕΚ) αριθ. 1172/98 του Συμβουλίου σχετικά με τις στατιστικές καταγραφές των οδικών μεταφορών εμπορευμάτων (Κείμενο που παρουσιάζει ενδιαφέρον για τον ΕΟΧ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 1172/98 του Συμβουλίου, της 25ης Μαΐου 1998, σχετικά με τις στατιστικές καταγραφές των οδικών μεταφορών εμπορευμάτων(1), όπως τροποποιήθηκε τελευταία από τον κανονισμό (ΕΚ) αριθ. 1882/2003 του Ευρωπαϊκου Κοινοβουλίου και του Συμβουλίου(2) και ιδίως το άρθρο 4, Εκτιμώντας τα ακόλουθα: (1) Σύμφωνα με το άρθρο 4 του κανονισμού (ΕΚ) αριθ. 1172/98, η Επιτροπή εξασφαλίζει ότι τα στατιστικά αποτελέσματα που διαβιβάζουν τα κράτη μέλη πληρούν τις ελάχιστες απαιτήσεις ακρίβειας, λαμβάνοντας υπόψη τα διαρθρωτικά χαρακτηριστικά των οδικών μεταφορών των κρατών μελών. (2) Σύμφωνα με το άρθρο 7 παράγραφος 2 του κανονισμού (ΕΚ) αριθ. 1172/98, τα κράτη μέλη ανακοινώνουν, σε ετήσια βάση, στην Eurostat, πληροφορίες σχετικά με το μέγεθος των δειγμάτων, τα ποσοστά των μη απαντώντων και, υπό μορφή τυπικής απόκλισης ή διαστήματος εμπιστοσύνης, την αξιοπιστία των κυριότερων αποτελεσμάτων. (3) Πρέπει να προσδιοριστεί η δομή και το περιεχόμενο των ελάχιστων προδιαγραφών ακρίβειας που απαιτούνται για τα στατιστικά αποτελέσματα που διαβιβάζουν τα κράτη μέλη. (4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του στατιστικού προγράμματος που συστάθηκε με την απόφαση 89/382/ΕΟΚ, Ευρατόμ του Συμβουλίου(3), ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Περίοδοι που πρέπει να καλύπτει μια έρευνα 1. Όταν τα κράτη μέλη βασίζονται σε μια μεθοδολογία δειγματοληψίας για τον υπολογισμό των δεδομένων, η έρευνα πρέπει να καλύπτει όλες οι χρονικές περιόδους. 2. Όταν ο συνολικός στόλος των οχημάτων μεταφοράς εμπορευμάτων που μπορούν να περιληφθούν στην έρευνα από τα κράτη μέλη είναι μικρότερος από 25000 οχήματα, ή όταν ο στόλος των οχημάτων που χρησιμοποιούνται στις διεθνείς μεταφορές είναι μικρότερος από 3000 οχήματα, η έρευνα αφορά τουλάχιστον επτά εβδομάδες ανά τρίμηνο. Άρθρο 2 Ποσοστό τυπικού σφάλματος 1. Όταν τα κράτη μέλη βασίζονται σε μεθοδολογία δειγματοληψίας για τον υπολογισμό των δεδομένων, το ποσοστό τυπικού σφάλματος (εμπιστοσύνη 95 %) των ετήσιων εκτιμήσεων σχετικά με τους τόνους που μεταφέρθηκαν, τα τονοχιλιόμετρα που πραγματοποιήθηκαν και το συνολικό αριθμό των χιλιομέτρων που διανύθηκαν με φορτίο για το συνολικό όγκο και τον όγκο των εθνικών οδικών μεταφορών εμπορευμάτων δεν θα υπερβαίνει το + 5 %. 2. Όταν στα κράτη μέλη ο συνολικός στόλος των οχημάτων μεταφοράς εμπορευμάτων που ανήκουν στο πεδίο εφαρμογής της έρευνας είναι μικρότερος από 25000, ή όταν ο συνολικός στόλος των οχημάτων που πραγματοποιούν διεθνείς μεταφορές είναι μικρότερος από 3000 οχήματα, το ποσοστό τυπικού σφάλματος (εμπιστοσύνη 95 %) των ετήσιων εκτιμήσεων σχετικά με τους τόνους που μεταφέρθηκαν, τα τονοχιλιόμετρα που πραγματοποιήθηκαν και το συνολικό αριθμό των χιλιομέτρων που διανύθηκαν με φορτίο για το συνολικό όγκο και τον όγκο των εθνικών οδικών μεταφορών εμπορευμάτων δεν θα υπερβαίνει το + 7 %. Άρθρο 3 Δεδομένα που πρέπει να παρέχονται στη Eurostat 1. Τα κράτη μέλη παρέχουν στη Eurostat τα τριμηνιαία δεδομένα που επιτρέπουν τον υπολογισμό του μεγέθους του δείγματος καθώς και τα ποσοστά απάντησης και ποιότητας του μητρώου. Όταν το όχημα οδικής μεταφοράς εμπορευμάτων χρησιμοποιείται ως κύρια μονάδα δειγματοληψίας, οι πληροφορίες υποβάλλονται με τη μορφή του πίνακα B1 που εμφαίνεται στο παράρτημα του παρόντος κανονισμού. Όταν το όχημα οδικής μεταφοράς εμπορευμάτων δεν χρησιμοποιείται ως κύρια μονάδα δειγματοληψίας, οι πληροφορίες υποβάλλονται με τη μορφή του πίνακα B2 που εμφαίνεται στο παράρτημα του παρόντος κανονισμού. Ο πίνακας υποβάλλεται εντός της ίδιας προθεσμίας με τις πληροφορίες που παρατίθενται στο άρθρο 5 παράγραφος 3 του κανονισμού (ΕΚ) αριθ. 1172/98. Για τους σκοπούς του παρόντος άρθρου, ισχύουν οι ακόλουθοι ορισμοί: α) "Ποσοστό απάντησης": αναφέρεται σε μια τιμή της οποίας ο παρονομαστής είναι ο αριθμός των μονάδων δειγματοληψίας για τις οποίες απεστάλησαν ερωτηματολόγια στους επιλεγμένους φορείς εκμετάλλευσης και της οποίας ο αριθμητής είναι ο αριθμός των μονάδων δειγματοληψίας για τις οποίες απεστάλησαν δείγματα, μείον τον αριθμό των μονάδων που αρνήθηκαν να συμμετάσχουν στην έρευνα και τον αριθμό των μονάδων για τις οποίες δεν ελήφθη καμία πληροφορία. β) "Ποσοστό ποιότητας του μητρώου": αναφέρεται σε τιμή της οποίας ο παρονομαστής είναι ο αριθμός των μονάδων δειγματοληψίας στις οποίες απεστάλησαν ερωτηματολόγια μείον τον αριθμό των μονάδων που αρνήθηκαν να συμμετάσχουν στην έρευνα και τον αριθμό των μονάδων για τις οποίες δεν ελήφθη καμία πληροφορία, και της οποίας ο αριθμητής είναι ο αριθμός των μονάδων δειγματοληψίας των οποίων τα οχήματα ήταν σε χρήση κατά τη διάρκεια της περιόδου αναφοράς μείον τον αριθμό των μονάδων των οποίων τα οχήματα ήταν σε χρήση κατά τη διάρκεια της περιόδου αναφοράς, αλλά θα μπορούσαν να θεωρηθούν ως αναπόσπαστο μέρος του ενεργού στόλου των οχημάτων. 2. Όταν τα ποσοστά τυπικού σφάλματος έχουν υπολογιστεί βάσει των δεδομένων που υπέβαλε ένα κράτος μέλος δυνάμει του κανονισμού (ΕΚ) αριθ. 1172/98 για πολλά έτη και αυτά τα τυπικά σφάλματα βρίσκονται εντός των ορίων που αναφέρονται στο άρθρο 2 του παρόντος κανονισμού, η Eurostat μπορεί να απαλλάξει το εν λόγω κράτος μέλος από την υποχρέωση να υποβάλει τον πίνακα Β1 ή Β2 με τριμηνιαία συχνότητα. 3. Όταν εφαρμόζεται η παράγραφος 2, το ενδιαφερόμενο κράτος μέλος υποβάλλει στη Eurostat τα ετήσια δεδομένα που επιτρέπουν τον υπολογισμό των ποσοστών απάντησης και ποιότητας του μητρώου. Τα δεδομένα υποβάλλονται με τη μορφή του πίνακα Β3 ή Β4 (ανάλογα με την περίπτωση) που εμφαίνεται στο παράρτημα του παρόντος κανονισμού. Ο πίνακας υποβάλλεται εντός πέντε μηνών από τη λήξη της τελευταίας περιόδου τριμηνιαίας παρατήρησης του εξεταζόμενου έτους. Επίσης, και εντός της ίδιας προθεσμίας, το κράτος μέλος υποβάλλει στη Eurostat τον υπολογισμό του ποσοστού του τυπικού σφάλματος (εμπιστοσύνη 95 %) για τις εκτιμήσεις όσον αφορά τους τόνους που μεταφέρθηκαν, τα τονοχιλιόμετρα που πραγματοποιήθηκαν και το συνολικό αριθμό των χιλιομέτρων που διανύθηκαν με φορτίο για το συνολικό όγκο των εθνικών και των διεθνών οδικών μεταφορών εμπορευμάτων. Άρθρο 4 Τα κράτη μέλη στα οποία ο συνολικός αριθμός των οχημάτων που χρησιμοποιούνται στις διεθνείς μεταφορές εμπορευμάτων και μπορούν να περιληφθούν στην έρευνα είναι μικρότερος από 1000 οχήματα, δεν υποχρεούνται να εφαρμόσουν τον παρόντα κανονισμό. Άρθρο 5 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Το άρθρο 1 εφαρμόζεται από την 1η Ιανουαρίου 2006. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 6 Απριλίου 2004.

[Source: multi_eurlex | Tokens: 6134]